Kaveh Rashidi

Kaveh Rashidi (født 19. juli 1988 i Elverum) er en norsk lege, forfatter og foredragsholder, bosatt i Oslo.

Bakgrunn og familie 
Foreldrene og Rashidis to eldre søstre flyktet fra krigen i Iran og kom til Trysil i 1984.

I 2013 døde Rashidis far, og i 2016 døde den ene søsteren, begge av kreft.

Rashidi og samboeren har en sønn og en datter.

Utdanning og jobb 
Kaveh Rashidi studerte medisin ved Universitetet i Oslo, og avla medisinsk embetseksamen i 2012 – da 23 år gammel. Han er spesialist i allmennmedisin og jobber (per 2020) som fastlege i Oslo og assisterende bydelsoverlege i bydel St. Hanshaugen, og dosent ved Universitetet i Oslo.

Medier 
Kaveh Rashidi er fast spaltist i Aftenpostens A-magasinet, og fast skribent i Tidsskrift for Den norske legeforening, der han skriver i spalten Legelivet.  

Han er lege i Hva feiler det deg? på NRK,  - sitter i ekspertpanelet på Helsekontrollen på TV 2, og var en av bidro til dokumentaren Koronadagbøkene på TV 2, der helsepersonell filmet seg selv og sine opplevelser da koronaviruspandemien kom til Norge. Han er med i podcasten God Bedring fra NRK, sammen med programleder Cecilie Ramona Kåss Furuseth og psykolog Peder Kjøs.

Priser 

Rashidi ble tildelt Legeforeningens pris for Årets Allmennlege 2022 for hans innsats for allmennmedisinen.

Rashidi ble tildelt Skamløsprisen i 2022 

Rashidi ble tildelt Vixen-Award i 2022 for årets sterke mening

Bibliografi 

 2018: Manus om anus (sammen med Jonas Kinge Bergland) Gyldendal
 2020: Kanskje du er frisk? Vigmostad Bjørke
 2022: Hvorfor vokser det ikke hår på tunga? (barnebok) Cappelen Damm, ISBN 9788202697112

Rashidi ga ut boken Manus om anus sammen med lege og komiker Jonas Kinge Bergland i februar 2018. Boken kom på bestselgerlisten til Bokhandlerforeningen og fikk gode anmeldelser i blant annet Aftenposten. Boken har blitt oversatt til russisk, polsk og ukrainsk.

Vinteren 2020 ga han ut Kanskje du er frisk? en bok om alt det syke vi gjør for helsa vår, som blant annet ble omtalt som en "motgift mot helseangst og kvakksalveri" og en "tankevekker for media" av anmeldere. 

Våren 2022 ga han ut Hvorfor vokser det ikke hår på tunga?, som mottok gode anmeldelser blant annet i NRK. Boka var blant Norges best selgende bøker etter utgivelse og er blitt en internasjonal bestselger, oversatt til flere språk.

Referanser 

Norske leger
Foredragsholdere
Norske forfattere
Nordmenn av iransk opphav